Σχεδιασμός και ανάπτυξη πληροφοριακού συστήματος για τη βελτιστοποίηση της παραγωγής, διακίνησης και εμπορίας στρογγύλης και πριστής ξυλείας ελάτης και οξυάς
Authors: Τζούλης Ιωακείμ 
Published: September 2021

Το ζήτημα που πραγματεύεται η Διδακτορική Διατριβή είναι η ανάπτυξη ενός Πληροφοριακού Συστήματος, που θα έχει στόχο την βελτιστοποίηση της παραγωγής, διανομής και εμπορίας στρογγυλής και πριονισμένης ξυλείας. Η Δασική Υπηρεσία, και μέχρι το 1986 η Κρατική Εκμετάλλευση Δασών (ΚΕΔ), είναι υπεύθυνη για τη διαχείριση και τη διανομή του ξύλου και των προϊόντων του. Ο «μηχανισμός» ταυτοποίησης περιλαμβάνει μια μεταλλική πλακέτα που σηματοδοτεί τον κάθε κορμό, με τις πληροφορίες να καταχωρούνται στη συνέχεια ηλεκτρονικά. Στο πλαίσιο αυτό αναπτύχθηκε ένα καινοτόμο μοντέλο Ιχνηλασιμότητας-Πληροφοριακό Σύστημα για την υποβοήθηση της διαδικασίας της παραγωγής, διανομής και εμπορίας του ξύλου από τη Δασική Υπηρεσία αλλά και από ιδιώτες. Το προτεινόμενο σύστημα ανήκει στην κατηγορία των καινοτόμων τεχνολογικά μεθόδων Ιχνηλασιμότητας, δηλαδή ένα σύστημα Ιχνηλασιμότητας που βασίζει την λειτουργία του στην καινοτόμο μέθοδο της τεχνολογίας RFID και λογισμικού πληροφορικής, με ασύρματη τεχνολογία. Με αυτή τη μέθοδο το σύστημα μπορεί να είναι ταυτόχρονα άμεσα προσβάσιμο από πολλούς χρήστες.Ουσιαστικά πρόκειται για ένα λογισμικό-εφαρμογή, που δέχεται εξωτερικά δεδομένα από το χρήστη, αλλά μπορεί να προσθέσει και πληροφορίες, και τα επεξεργάζεται σύμφωνα με το μοντέλο διαχείρισης που επιθυμούμε, ως προς τη βελτίωση της λειτουργίας της αλυσίδας παραγωγής και επεξεργασίας των προβλημάτων που προκύπτουν με την τωρινή μέθοδο.Το Σύστημα Ιχνηλασιμότητας βασίζεται σε μια βάση εισαγωγής δεδομένων που έχουν διαμορφωθεί με όλες τις παραμέτρους που επηρεάζουν το ζήτημα. Το μοντέλο διατρέχει την αλυσίδα παραγωγής του ξύλου, που περιέχει όλες τις πληροφορίες για τα κορμοτεμάχια, όπως η ποιότητα του ξύλου, η ποσότητα των ξύλων και η καταγραφή των ημερομηνιών κοπής κτλ., με μια πιο ευέλικτη μορφή και επίσης μπορεί να αυξήσει τον βαθμό αυτοματοποίησης του καταλόγου απογραφής, μειώνοντας την ανάγκη επαναλαμβανόμενων μετρήσεων της ξυλείας και να αυξήσει τη συνολική αποδοτικότητα, που θα προσδώσει μεγαλύτερα οικονομικά οφέλη.Ο σχεδιασμός του συστήματος βασίστηκε σε ενδελεχή έρευνα κυρίως διεθνών μελετών για την Ιχνηλασιμότητα γενικότερα και ειδικότερα στην Ιχνηλασιμότητα για την ξυλεία, των λειτουργιών της Δασικής Υπηρεσίας, αλλά και δικών μας ερευνών τα τελευταία χρόνια με το θέμα αυτό. Απαραίτητη ήταν και η έρευνα σχετικά με τον τρόπο εργασίας και τις μεθόδους που εφαρμόζει η Δασική Υπηρεσία, στο υπάρχων σύστημα καταγραφής, έτσι ώστε να εντοπιστούν οι αδυναμίες και τα προβλήματα με στόχο την εξάλειψή τους κατά την εφαρμογή του συστήματος.Η ανάπτυξη του πληροφοριακού συστήματος πραγματοποιήθηκε με την χρησιμοποίηση της καινοτόμου τεχνολογίας των RFID και την συνδρομή του λογισμικού των Βάσεων Δεδομένων, για την επίτευξη του δυναμικού περιεχομένου μεταξύ των κεραιών και ετικετών RFID και της βάσης που δέχεται τα δεδομένα της εφαρμογής. Η τεχνολογία RFID πολύ χρήσιμη στις σύγχρονες βιομηχανίες που απαιτούν ακεραιότητα δεδομένων και υψηλή απόδοση. Αρχικά η τεχνολογία χρησιμοποιήθηκε για την παρακολούθηση οχημάτων, αγαθών και υπηρεσιών ταχυμεταφορών. Επίσης, για την δημιουργία διαδραστικότητας του χρήστη και του συστήματος, προτιμήθηκε η χρήση των Βάσεων Δεδομένων Microsoft Access, όπου τα δεδομένα αναλύονται απευθείας επιτρέποντας την επίτευξη των στόχων της ακριβείας και του αυτοματισμού. Η επικοινωνία της ΒΔ, δηλαδή η ύπαρξη σύνδεσης μεταξύ σκάνερ εφαρμογής (readers) και σέρβερ, μπορεί να χρησιμοποιηθεί για την ανάπτυξη μιας βάσης Oracle, MySQL κ.α.Η δομή του πληροφοριακού συστήματος περιέχει 4 επιμέρους στάδια, στα οποία ο χρήστης λαμβάνει και καταγράφει τμηματικά τα ζητούμενα απαραίτητα δεδομένα και προοδευτικά στην πορεία οδηγείται στην ασφαλή καταγραφή του προϊόντος αλλά και τις περεταίρω επεξεργασίας του, σύμφωνα του κανόνες που έχει σχεδιαστεί. Επίσης καταγράφηκε βάση βιβλιογραφικής έρευνας, αξιολόγηση εφαρμογών με βάση τα RFID, αλλά και τεχνικών μελών που τα συνοδεύουν, ως προς την ποιότητα και την πιστότητα των αποτελεσμάτων που παράγει αλλά και ως προς την χρηστικότητα και εφαρμοσιμότητα που παρουσιάζει. Τα πειραματικά αποτελέσματα ήταν εξαιρετικά θετικά, δείχνοντας καλή προσομοίωση σε πραγματικές συνθήκες, λειτουργικότητα χωρίς τεχνικά προβλήματα και κάλυψη σχεδόν του συνόλου των απαιτήσεων και προβλημάτων που υπήρχαν, καλύπτοντας σχεδόν το σύνολο των απαιτήσεων των βασικών ομάδων χρηστών (κυβερνητικών υπηρεσιών, επιχειρήσεων υλοτόμησης, κοινοτήτων) στην οποία απευθύνεται.Με την ανάπτυξη και εφαρμογή του προτεινόμενου συστήματος διασφαλίζεται ότι το ξύλο προέρχεται από αειφορικές πηγές και παρέχει μια επιτυχημένη τεχνική για την καταπολέμηση της παράνομης υλοτομίας, αυξάνει την ποιότητα του τελικού προϊόντος, βελτιώνει τον έλεγχο κατά τη διάρκεια των διαδικασιών ξυλείας στην αλυσίδα εφοδιασμού παρέχοντας ακριβείς και πλήρεις πληροφορίες σχετικά με την προέλευση του ξύλου, ελαχιστοποιεί τις απώλειες και τις περιβαλλοντικές επιπτώσεις και αυξάνει την αποδοτικότητα και τα κέρδη.Τα βασικά πλεονεκτήματα της εφαρμογής είναι η ευκολία στη χρήση και η ακρίβεια στην καταγραφή των δεδομένων, με την παρακολούθηση της ροής της ξυλείας σε εθνική ή περιφερειακή κλίμακα, η απόκτηση πιστοποίησης και ο καλύτερος έλεγχος του κόστους παραγωγής. Το σύστημα Ιχνηλασιμότητας που εφαρμόζει το σύστημα μεταβάλλεται εύκολα και γρήγορα σε ενδεχόμενες αλλαγές και τροποποιήσεις της Δασικής υπηρεσίας. Τα οφέλη που δυνητικά μπορούν να προκύψουν για την Δασική Υπηρεσία, από την ενσωμάτωση του προτεινομένου πληροφοριακού συστήματος Ιχνηλασιμότητας στη διαδικασία της αλυσίδας παραγωγής του ξύλου, είναι σημαντικά και αφορούν την δημιουργία αυτόματων αναφορών σε κάθε στάδιο της αλυσίδας παραγωγής και επεξεργασίας, με αποτέλεσμα τη ύπαρξη ενός απαραίτητου εργαλείου διαχείρισης για τη λήψη αποφάσεων.Η εφαρμογή λόγω της κατασκευαστικής της δομής, επιδέχεται διάφορες επεκτάσεις και συνδέσεις με άλλα λογισμικά και πληροφοριακά συστήματα. Μπορεί ενδεχομένως να συνδεθεί με κάποιο Γεωγραφικό Σύστημα Πληροφοριών για την σύνδεση των αποτελεσμάτων με χωρικά δεδομένα και να χρησιμοποιηθεί ως το κύριο τμήμα ενός ευρύτερου εργαλείου ηλεκτρονικής διοίκησης για τη δασική υπηρεσία.Εκτός από τη χρήση του συστήματος από τη Δασική Υπηρεσία, μπορεί επίσης να αποτελέσει ένα χρήσιμο εργαλείο για ιδιώτες και επιχειρήσεις υλοτομίας, που παρουσιάζεται αποκλειστικά ως μέσο αύξησης του ελέγχου του κόστους παραγωγής σε όλη την αλυσίδα παραγωγής και μεταποίησης, ώστε να εξασφαλίζεται η παρακολούθηση των αποθεμάτων.